钦定古今图书集成/明伦汇编/人事典/第008卷
## 钦定古今图书集成/明伦汇编/人事典/第008卷

| 钦定古今图书集成 明伦汇编 第八卷 |

| |

钦定古今图书集成明伦汇编人事典

第八卷目录

身体部纪事

身体部杂录

身体部外编

人事典第八卷

《河图》“苍帝并乳。”

《河图始开图》：黄帝名轩，北斗黄帝之精，母，地祇之女，
附宝之郊野，大电绕斗枢星，耀感附宝生轩胸，文曰：
“黄帝子。”

《春秋元命苞》：“颛顼骈干，上法月，参事成纪，以理阴阳。”
《吴越春秋》：“鲧娶于有莘氏之女，名曰女嬉，年壮未孳，
嬉于砥山，得薏苡而吞之，意若为人所感，因而妊孕，
剖胁而产高密。”

《竹书纪年》：“帝禹、夏后氏胸有玉斗。”

《帝王世纪》：简翟浴元丘之水，燕遗卵吞之，剖背生契。
《风俗通》：“后稷冬垦田，流汗而种田不生者，人力非不
至，天时不与。”

《山海经》：“结胸国为人结胸。”

《贯胸国》，为人胸有窍。

《世本》：“陆终娶于鬼方氏之妹，谓之女胁，生六子，孕而
不育。三年启其左胁，三人出焉，启其右胁，三人出焉。”
《帝王世纪》：“殷时有仙女名昌容，隔肉见骨。”

《春秋元命苞》：“文王四乳，是为含良。盖。法酒旗，布恩舒
明。”〈宋均曰乳酒也〉

《淮南子修务训》：“文王四乳，是谓大仁。天下所归，百姓
所亲。”

《说山训》：“文王洿膺，鲍申伛背。”

《书经武成》：“戊午，师渡孟津，癸亥陈于商郊。甲子昧爽，
受率其旅若林，会于牧野，罔有敌于我师，前徒倒戈，
攻于后以北，血流漂杵。”

《白虎通》：“周公背偻，是谓强俊，成就周道，辅于幼主。”
《墨子明鬼篇》：“周宣王杀其臣杜伯而不辜，三年，王田
于圃，杜伯乘白马素车，朱衣冠，执弓矢，追周宣王，射
入车上，中心折脊，殪车中，伏弢而死。”

《公羊传》：“夫人谮公于齐侯，齐侯怒，与之饮酒。于其出
也，使公子彭生搚干而杀之。”

《左传：庄公八年》，齐襄公田于贝丘，见大豕。从者曰：“公
子彭生也。”公怒曰：“彭生敢见！”射之，豕人立而啼。公惧，
坠于车，伤足丧屦。反诛屦于徒人费，弗得，鞭之见血，
走出，遇贼于门，劫而束之。费曰：“我奚御哉？”袒而示之
背，信之。费请先入，伏公而出，斗死于门中。

僖公二十三年，晋公子重耳及曹。曹共公闻其骈胁，
欲观其裸，浴薄而观之。

二十八年，晋师入曹。魏犨爇僖负羁氏伤于胸。公欲
杀之而爱其材，使问，且视之，病，将杀之。魏犨束胸见
使者，曰：“以君之灵，不有宁也。”距跃三百，曲踊三百。乃
舍之。

《晋语》：文公适齐，齐侯妻之，有马二十乘，将死于齐而
已矣。姜氏与子犯谋，醉而载之以行，醒，以戈逐子犯
曰：“若无所济，吾食舅氏之肉，其知厌乎？”勇犯走，且对
曰：“若无所济，余未知死所，谁能与豺狼争食？若克有
成公，子无亦晋之柔嘉，是以甘食。偃之肉腥臊，将焉
用之？”遂行。

《荀子君道》篇：“楚庄王好细腰，朝有饿人。”

《淮南子氾论训》：“曹子为鲁将兵，三战不胜，亡地。千里
柯之盟，榆三尺之刃，造桓公之胸，三战所亡，一朝而
反之。”

《论衡书虚篇》：齐桓公负妇人而朝诸侯，管仲告诸侯：
“吾君背有疽创，不得妇人，疮不衰愈。”

《周语》：晋成公之生也，其母梦神规其臀以墨，曰：“使有
晋国。”故名之曰黑臀。

《论语摘辅象》孔子：“胸膺应矩，是谓仪古。”

《春秋孔演图孔胸》文曰：“制作定世，符运。”

《孔丛子嘉言》篇：“仲尼修肱而龟背。”

《左传·昭公二十年》：“卫公孟絷狎齐豹。初，齐豹见宗鲁
于公孟。”〈注荐达也〉为《骖乘》焉，将作乱，而谓之曰：“公孟之不
善，子所知也。勿与乘，吾将杀之。”对曰：“吾由子事公孟，
今闻难而逃，是僭子也。”〈使子言不信〉“子行事乎？吾将死之。”
公孟有事于盖获之门外，宗鲁骖乘。齐氏用戈击公
孟，宗鲁以背蔽之，断肱，以中公孟之肩，皆杀之。公闻
乱，载宝以出。过齐氏，齐氏射公中南楚背，公遂出。
昭公二十一年，华登以吴师救华氏，宋师败华氏于
新里。十一月，公子城以晋师救宋，大败华氏，围诸南
里。华亥搏膺而呼，见华䝙曰：“吾为栾氏矣。”

昭公二十七年，吴公子光伏甲于堀室而享王，王使甲坐于道，及其门，“门阶户席，皆王亲也，夹之以铍。”羞
者献体，改服于门外，执羞者坐行而入，执铍者夹承
之及体，以相授也。光伪足疾，入于堀室，鱄设诸寘剑
于鱼中以进，抽剑刺王，铍交于胸，遂弑王阖庐，以其
子为卿。

《吴越春秋》：“公子光伏甲士于窋室中，具酒而请王僚，
使专诸置鱼肠剑炙鱼中，进之。既至王僚前，专诸乃
擘炙鱼，因推匕首，立戟交轵，倚专诸胸，胸断臆开，匕
首如故，以刺王僚，贯甲达背。”

《左传·定公四年》，吴入郢，楚子涉雎济江，入于云中。王
寝盗攻之，以戈击王。王孙由于以背受之，中肩，王奔
郧。郧公辛之弟怀将弑王，辛以王奔随。五年，楚子入
于郢。王之在随也，子西为王舆服，以保路国于脾泄，
闻王所在而后从王。王使由于城麇，复命。子西问高
厚焉，弗知。子西曰：“‘不能，如辞’。对曰：‘人各有能有不能’。”
王遇盗于云中，余受其戈，其所犹在，袒而示之背，曰：
“此余所能也。脾泄之事，余亦弗能也。”

《庄子·外物篇》：“苌弘死于蜀，藏其血，三年而化为碧。”
《战国策》：“宋康王射天笞地，斩社稷而焚灭之，骂国老
谏臣，剖伛之背，锲朝涉之胫，而国人大骇。”

《庄子逍遥游》：“藐姑射之山，有神人居焉，肌肤若冰雪。”
《庄子田子方篇》：“伯昏无人登高山，履危石，临百仞之
渊，背逡巡，足二分垂在外，揖列御寇而进之，御寇伏
地汗流至踵。”

《韩子奸劫篇》：“淖齿之用齐也，擢湣王之筋，县之庙梁，
宿昔而死。”

王充《论衡骨相》篇：“张仪仳胁，卒相秦、魏。”

《史记范雎传》：“雎事魏中大夫须贾。须贾为魏使于齐，
范雎从齐王闻雎辨口，使人赐雎金十斤及牛酒。须
贾大怒，以为雎持魏国阴事告齐。既归，以告魏相。魏
相大怒，使舍人笞击雎，折胁折齿。”

《吕氏春秋·当务篇》：齐之好勇者，其一人居东郭，其一
人居西郭，卒然相遇于涂，曰：“姑相饮乎？”觞数行曰：“姑
求肉乎？”一人曰：“子，肉也，我，肉也，尚胡革求肉而为？”于
是具染而已。因抽刀而相啖，至死而止。

《春秋后语》：荆轲谓樊於期曰：“愿得将军之首以献秦
王，秦王必喜而见臣，臣左手把其袖，右手揕其胸。”
《汉书·高祖本纪》：汉王、项羽相与临广武之间，而语汉
王数羽罪十，羽大怒，伏弩射中汉王。汉王伤胸，乃扪
足曰：“虏中吾指。”

《吴王濞传》：高帝兄仲之子，上患吴会稽轻悍，乃立濞
为吴王，王三郡五十三城。高祖召濞相之曰：“若状有
反，相独悔业。”已拜，因拊其背曰：“汉后五十年东南有
乱，岂若耶？天下一家，慎无反。”濞顿首曰：“不敢。”

《史记韩信传》：蒯通以相术说韩信曰：“相君之面，不过
封侯，又危不安；相君之背，贵乃不可言。”〈注〉张晏曰：“背
畔则大贵。”

《汉书邓通传》：“文帝尝梦欲上天，不能，有一黄头郎推
上天，顾见其衣，尻带后穿。”〈师古曰衣尻带后谓衣当尻上而居革带之下处也〉
觉而之渐台，以梦中阴目求推者郎，见邓通，其衣后
穿，梦中所见也。召问其名姓，文帝甚悦，尊幸之。
《益都耆旧传》：汉武帝时，蜀张宽为侍中，从祀甘泉，至
渭桥，有女子浴于渭水，乳长七尺。上怪其异，遣问之，
女曰：“帝后第七车知我。已知。”宽在第七车，对曰：“天皇
主祭祀者，斋戒不洁，则女人星见。”

《汉书王莽传》：“莽反膺高视。”

《后汉书刘平传》：“建武初，平狄将军庞萌反于彭城，攻
败郡守孙萌。平时为郡吏，冒白刃伏萌身上，被十创，
困顿不知所为，号泣请曰：‘愿以身代府君’。贼乃敛兵
止曰：‘此义士也，勿杀’！遂解去。萌伤甚气绝，有顷，苏渴
求饮，平倾其创血以饮之。”

《李善传》：“善字次孙，南阳淯阳人，本同县李元苍头也。
建武中疫疾，元家相继死没，唯孤儿续始生数旬，而
赀财千万，诸奴婢私共计议，欲谋杀续，分其财产。善
深伤李氏而力不能制，乃潜负续逃去，隐山阳瑕丘
界中，亲自哺养，乳为生湩。”

《东平宪王苍传》：“苍腰带十围，显宗甚重之。诏曰：日者
问东平王，处家何等最乐，王言为善最乐。其言甚大，
副是腰腹矣。”

《杨政传》：范升尝为出妇所告，坐系狱。政乃抱升子潜
伏道傍，候车驾而持章叩头大言曰：“范升三娶，唯有
一子，今适三岁，孤之可哀。”武骑虎贲惧惊乘舆，以戟
叉政伤胸，政犹不退，哀泣辞请，诏即出升。

《梁冀传》：“冀妻能作折腰步。”

《戴就传》：“就，会稽上虞人也。仕郡仓曹掾。扬州刺史欧
阳参奏太守成公浮臧罪，遣部从事薛安案仓库簿
领，收就于钱塘县狱，幽囚考掠，五毒参至，每上彭考，
因止饭食不肯下。肉焦毁堕地者，掇而食之。”

《董卓传》：“越骑校尉伍孚忿卓凶毒，乃朝服怀佩刀以
见卓。孚语毕辞去，卓起送至阁，以手抚其背，孚因出
刀刺之，不中，卓自奋得免，呼左右执杀孚献帝伏皇后纪议郎赵彦尝为帝陈言时策，曹操恶
而杀之。其馀内外，多见诛戮。操后以事入见殿中，帝
不任其愤，因曰：‘君若能相辅则厚，不尔，幸垂恩相舍’。
操失色俛”仰求出。《旧仪》，三公领兵朝见，令虎贲执刃
挟之。操出顾，汗流浃背。自后不敢复朝请。

《列异传》：“蔡经与神交，神将去，家人见经诣井上饮水，
上马而去。视井上，俱见经皮如蛇蜕，遂不还。”

《蒋子文》，汉末为秣陵尉。自谓“骨青，死当为神。”

《交州记》：“赵妪者，九真军安县女子，乳长数尺，不嫁，入
山聚群盗，常著金檎踶屐。”

《魏志·武宣卞皇后传》〈注〉《魏略》曰：太祖始有丁夫人。又
刘夫人生子修，刘早终，丁养子修。子修亡于穰，丁常
言将我儿杀之。遂哭泣无节。太祖忿之，遣归家。后太
祖就见之，夫人方织，外人传云：公至，夫人踞机如故。
太祖拊其背曰：“愿我共载归乎？”夫人不应。太祖曰：“真
决矣。”遂与绝。

《吴志周瑜传》“曹仁攻围甘宁，瑜救宁，围解，乃渡屯北
岸，克期大战。瑜亲跨马栎阵，会流矢中右胁，疮甚，便
还后。仁闻瑜卧未起，勒兵就阵。瑜乃自兴，按行军营，
激扬吏士，仁遂退。”

《吕蒙传》：鲁肃代周瑜之陆口，过蒙屯下，肃尚轻蒙，蒙
问肃曰：“君受重任，与关羽为邻，将何计略，以僃不虞？”
肃造次应曰：“临时施宜。”蒙曰：“今东西虽一家，而关羽
实熊虎也，计安可不豫定？”因为肃画五策，肃于是越
席就之，抚其背曰：“吕子明，吾不知卿才略所及，乃至
于此也。”

《世说》：锺毓、锺会，少有令誉。年十三，魏文帝闻之，召见，
问毓曰：“卿何汗？”曰：“战战惶惶，汗出如浆。”复问会：“卿何
不汗？”对曰：“战战栗栗，汗不敢出。”

《吴志张昭传》〈注〉引《江表传》曰：孙权即尊位，请会百官，
归功周瑜。昭举笏欲褒赞功德，未及言，权曰：“如张公
之计，今已乞食矣。”昭大惭，伏地流汗。

《独异志》：“晋宣王司马懿自顾见背。”

《魏志明帝纪》太和元年：“新城太守孟达反，诏司马宣
王讨之。”〈注〉《魏略》曰：达以延康元年率部曲四千馀家
归魏文帝。时初即王位，出乘小辇，执达手，抚其背，戏
之曰：“卿得毋为刘僃刺客邪？”遂与同载。
《酉阳杂俎》，魏明帝起凌云台，峻峙数十丈，有人铃下，
能著屐登缘，不异践地。明帝怪而杀之。腋下有两肉
翅，长数寸。

《语林》：“何晏美姿容，明帝见之，谓其傅粉，赐之汤饼。晏
食之，汗出如流面，以巾拭之，色转皎然。”

《外国图》：“大秦国人长胁。”

《异苑》：“满奋丰肥，肉溃肤裂，每至暑夏，辄膏汗流溢。”
《晋书华表传》：“表迁侍中。正元初，石苞来朝，盛称高贵，
乡公以为魏武更生时，闻者流汗沾背，表惧祸作，称
疾归下舍，故免于难。”

《刘伶传》：伶尝醉，与俗人相忤，其人攘袂奋拳而往。伶
徐曰：“鸡肋不足以安尊拳。”其人笑而止。

《嵇绍传》：时朝廷有北征之役，征绍，绍以天子蒙尘，承
诏驰诣行在所，值王师败绩于荡阴，百官及侍卫莫
不散溃，唯绍俨然端冕，以身捍卫，兵交御辇，飞箭雨
集，绍遂被害于帝侧，血溅御服，天子深哀叹之。及事
定，左右欲浣衣，帝曰：“此嵇侍中血，勿去。”

《周𫖮传》：“𫖮在中朝时，能饮酒一石。及过江，虽日醉，每
称无对。偶有旧对从北来，𫖮欣然，乃出二石共饮，各
大醉。及𫖮醒，使视客，已腐胁而死。”

《桓温传》：温生未期，温峤见之曰：“此儿有奇骨，可试使
啼。”及闻其声，曰：“真英物也。”

《谢安传》：“简文帝崩，桓温入赴山陵，大陈兵卫，将移晋
室。呼安及王坦之，欲于坐害之。坦之甚惧。既见温，坦
之流汗沾衣，安从容就席。”

《前秦录》：苻坚背有赤文，隐起成字曰“草付臣。”背有“草
付”字，遂改姓苻氏。

《世说》：王孝伯问王大忱：“阮籍何如司马相如？”王大忱
曰：“阮籍胸中垒块，故须酒浇之。”

桓公有主簿善别酒，有酒辄令先尝。好者谓“青州从
事”，恶者谓“平原督邮。”青州有齐郡，平原有鬲县。“从事”
言到脐，“督邮”言至膈上住。

《幽明录》：“王子猷先有背疾，子敬疾笃，恒禁来往。闻子
敬亡，抚心悲惋，都不一声，背即溃裂。”

《前燕录》：“慕容隽梦石虎啮其臀，寤而恶之。命发其墓，
剖棺出尸，踏而骂之。”

《南凉录》：秃发乌孤因酒走马，马倒伤胁，笑曰：“几使吕
光”父子大喜。

《晋书陶潜传》：“潜为彭泽令。郡遣督邮至县，吏白应束
带见之。潜叹曰：‘吾不能为五斗米折腰，拳拳事乡里
小人’。”

《宋书朱修之传》：修之戍滑台，为虏所围，遂陷于虏。初，
修之母闻其被围既久，常忧之。忽一旦乳汁惊出，号
泣告家人曰：“吾今已老，忽复有乳汁，斯不祥矣。吾儿其不利乎。”修之果以此日陷没。

《南齐书王敬则传》：敬则，晋陵南沙人也。母为女巫，生
敬则而胞衣紫色，谓人曰：“此儿有鼓角相。”敬则年长，
两腋下生乳，各长数寸。

《集异志》：“梁武帝天监十五年七月，荆州市杀人而身
不僵，首堕于地，动口张目，血如竹箭，直上丈馀，然后
如雨细下。是岁荆州大旱。此冤气之应。”

《梁书沈约传》：“约腰有紫痣，聪明过人。”

《羊侃传》：“侃穷极奢靡，有舞人张净婉，腰围一尺六寸，
时人咸推能掌中舞。又有孙荆玉，能反腰帖地，衔得
席上玉簪。”

《南史萧𠮏明传》：“𠮏明母病风，积年沉卧，𠮏明昼夜祈
祷。时寒，𠮏明下泪为之冰，叩头血亦冰不溜。”
《孙法宗传》：“法宗父随孙恩入海，澨被害，尸骸不收。法
宗入海寻求，闻世间论是至亲，以血沥骨，当悉渍浸。
乃操刀沿海，见枯骸，则割肉灌血，如此十馀年，臂胫
无完皮，血脉枯竭，终不能逢，遂衰绖终身。”

《魏书帝纪》：“昭成皇帝生而奇伟，卧则乳垂至席。”
《北齐书。王琳传》：“琳为陈将吴明彻所杀，有一叟以酒
脯来，号酹尽哀，收其血，怀之而去。”

《周书文帝本纪》：“太祖生而背有黑子，宛转若龙盘之
形。”

《唐书高祖本纪》：“仁公生高祖于长安，体有三乳。”
《旧唐书。吕温传》：“温以小吏事崔汉衡。贞元初，吐蕃背
盟，汉衡为吐蕃所虏，将杀之。温趋往，以背受刃，吐蕃
义之，由是与汉衡俱免。”

《隋唐嘉话》：太宗阅医方，见《明堂图》，五藏之系，咸附于
背，乃怆然曰：“今律杖笞，奈何令髀背分受？”乃诏不得
笞背。

《因话录》：元宗与诸王会食，宁王对御坐歕一口饭，直
及龙颜。上曰：“宁哥何故错喉？”黄幡绰曰：“此非错喉，是
喷嚏。”

《销夏》贵妃，每至夏月，常衣轻绡，使侍儿交扇鼓风，犹
不解其热，每有汗出，红腻而多香。或拭之于巾帕之
上，其色如桃红也。

《唐书烈女传》：“李孝女者，瀛州博野人。安禄山乱，被劫
徙他州。闻父亡，欲间道奔丧，一子不忍去，割一乳留
以行。”

《元德秀传》：“德秀兄子襁褓丧亲，无资得乳媪，德秀自
乳之，数日湩流，能食乃止。”

《良常仙系记》：“陆修静背有斗文。”

《大唐新语》：毕构性至孝。初丁继亲忧，其萧氏、卢氏两
妹皆在襁褓，亲乳之，乳为之出。及其亡也，二妹皆恸
哭，绝者久之。言曰：“虽兄弟无三年之礼，吾荷鞠育，岂
同常人。”遂三年服。朝野之人，莫不涕泗。

韩思彦以御史巡察于蜀。成都富商，积财巨万，兄弟
三人分资不平，争诉长吏受其财贿，不决与夺。思彦
推案数日，令厨者奉乳自饮讫，以其馀乳赐争财者，
谓之曰：“汝兄弟久禁，当饥渴，可饮此乳”才遍，兄弟窃
相语，遂号哭攀援不解，但言曰：“侍御岂不以兄弟同
母乳耶？”悲号不自胜，请同居如初。

《谐噱录》：齐王主客郎顿丘李恕身短，卢询祖腰粗。恕
曰：“卢郎腰粗带难匝。”答曰：“丈人身短袍易长。”恕又谓
询祖曰：“卢郎聪明必不寿。”答曰：“见丈人苍苍在鬓，差
以自安。”

《酉阳杂俎》：蜀有费鸡师，为人解灾，必用一鸡，设祭于
庭。尝谓奴沧海曰：“尔将病。”令袒而负户，以笔再三画
于户外，大言曰：“过过！”墨遂透背焉。

相传江淮间有驿，俗呼“露筋。”尝有人醉止其处，一夕，
白鸟蛄嘬，血滴筋露而死。

同州司马裴沆常说，再从伯自洛中将往郑州，在路
数日，晚程偶下马，觉道左有人呻吟声，因披蒿莱寻
之。荆丛下见一病鹤，垂翼俛咮翅，关上疮坏无毛，且
异其声。忽有老人，白衣曳杖，数十步而至，谓曰：“郎君
年少，岂解哀此鹤耶？若得人血一涂，则能飞矣。”裴颇
知道，性甚高逸，遽曰：“某请刺此臂血不难。”老人曰：“君
此志甚劲，然须三世是人，其血方中。郎君前生非人，
唯洛中葫芦生三世是人矣。郎君此行，非有急切，可
能郤至洛中干葫芦生乎？”裴欣然而返。未信宿至洛，
乃访葫芦生，具陈其事，且拜祈之。葫芦生初无难色，
开襆取一石合，大若两指，援针刺臂，滴血下满其合。
授裴曰：“无多言也。”及至鹤处，老人已至。喜曰：“固是信
士。”及令尽其血涂鹤言，与之结缘。视鹤所损处，毛已
生矣。

《庐陵官下记》：韦少卿不喜书，嗜好札青。其季父尝令
解衣视之，胸中刺一树，树上集鸟数十，其下悬镜，镜
鼻系索，有人止于侧，牵之。叔不解，问焉，少卿笑曰：“叔
不曾读张燕公诗否？”“挽镜寒鸦集耳。”

《稽神录》：“戊寅岁，吴帅征越，败于临安，裨将刘宣伤重，
卧于死人中。宣肥白如瓠，初伏于地，越人割其凥肉，
宣不敢动。后疮愈，肉不复生，作事少偏《梦溪笔谈》：“夏文庄性豪侈，禀赋异于人，才睡即身冷
而僵，一如逝者。既觉须令人温之，良久方能动人。有
见其陆行，两车相连，载一物巍然，问之，乃绵帐也。以
数千两绵为”之，常服仙茅、锺乳、硫黄，莫知纪极。晨朝
每食锺乳粥。有小吏窃食之，遂发疽，几不可救。
《谈圃》：仁宗尝患腰疼，李公主荐一黥卒，即召见，用针
刺腰，针才出，即奏云：“官家起行。”上如其言，行步如故，
遂赐号兴龙穴。

《闻见前录》：仁宗朝，程文简公判大名府时，府兵有肉
生于背，蜿蜒若龙伏者，文简收禁之，以其事闻。仁宗
谓宰辅曰：“此何罪也？”令释之。后其兵以病死。呜呼，肉
龙生于兵之背，妖也。帝释之，德足以胜妖矣。兵辄死，
宜哉。

《春渚纪闻》：钱塘西湖寿星寺老僧则廉，言：苏先生作
郡倅日，与参寥子同登方丈，即顾谓参寥曰：“某前身
山中僧也，今日寺僧皆吾法属耳。”后每至寺，即解衣
盘礡，久而始去。则廉时为僧雏侍侧，每暑月袒露竹
阴间，细视公背有黑子若星斗状，世人不得见也。即
北山君谓颜鲁公曰：“‘志金骨，记名仙籍’是也。”

《东轩笔录》：王平甫学士躯干魁硕，而眉宇秀朗。尝盛
夏入馆中，方下马，流汗浃衣。刘邠见而笑曰：“君真所
谓汗淋学士也。”

《老学庵笔记》：“钱逊叔侍郎少时溯汴，舟败溺水，流二
十里，遇救得不死。旬日犹苦腰痛，不悟其故。视之有
手迹大如扇，色正青，五指及掌宛然可识，若擎其腰
间者。此其所以不死也。”

《宋史范镇传》：镇笃于行义，兄镃卒于陇城，无子，闻其
有遗腹子在外，镇时未仕，徒步求之两蜀间，二年乃
得之，曰：“吾兄异于人，体有四乳，是儿亦必然。”已而果
然，名曰“百常。”

《孝义传》：“杨庆，鄞人，父病，贫不能召医，迺刲股肉啖之，
良已。其后母病不能食，庆取右乳焚之，以灰和药进
焉，入口遂差，久之乳复生。”

《读书镜》：杨愿与秦桧善，至饮食动作悉效之。桧尝食，
因喷嚏失笑，愿亦阳喷饭而笑，左右哂焉。桧亦厌之，
讽御史排击而去。

《悦生》《随抄牛》思进有膂力，常负壁而立，令力士二人
撮其乳，曳之不动，军中咸异之。

《元史世祖纪》：“真定民刘驴儿有三乳，自以为异，谋不
轨。事觉，磔裂以徇。”

《明外史章溢传》：“溢，龙泉人。寇破龙泉，执溢就问计策。
溢厉声责之。贼怒，缚溢于柱，以刀磨胁，欲降之，溢不
为屈，贼竟不敢害。”

《遁园居士名公像记》：倪文僖公与子文毅公像，俱方
面大耳，丰颐颏，微髭须，文毅尤为肥硕。闻其曾孙翰
儒言，腰带围，可容中人四躯也。公无子，里中传文僖
祷北岳，其夫人姚梦岳神指捧香合重子曰：“以为尔
子。”孕而生公，故名岳。言公隐宫，公曾生子。《祝枝山野
记》亦言文毅颀躬广颐，美如冠玉，腹大十围，体有四
乳云。而陈中丞《人物志》言“文僖双目如电，体有四乳”，
祝或误也。

《易经屯上六》：“乘马班如，泣血涟如。”

《剥》六四象：“剥床以肤”，切近灾也。按程传：“剥及其肤”，身
垂于亡矣，切近于灾祸也。

《咸》：九五，咸其脢，无悔。按：《本义》：脢，背肉，在心上而相背，
不能感物而无私系。

明夷。六四，入于左腹。获明夷之心，出于门庭。按：建安
丘氏曰：“《坤》为腹，左者，隐僻之所也。六四进居坤体之
下，故曰‘入于左腹’。”

《睽》：六五，悔亡，厥宗噬肤，往何咎？按：程传“噬肤”，噬啮其
肌肤而深入之也。

《夬》：九四：臀无肤，其行次且。按《程传》：“臀无肤”，居不安也。
“行次且，进不前也。”

《姤》九三：臀无肤，其行次且，厉，无大咎。

困初六：臀困于株木，入于幽谷，三岁不觌。按：《本义》：臀，
物之底也。困于株木，伤而不能安也。

艮，“艮其背，不获其身，行其庭，不见其人，无咎。”按：《本义》
身，动物也，唯背为止，艮其背则止于所当止也。止于
所当止，则不随身而动矣，是不有其身也。如是则虽
行于庭除有人之地，而亦不见其人矣。盖“艮其背而
不获其身”者，止而止也。“行其庭而不见其人”者，行而
止也。动静各止其所，而皆主夫静焉，所以得“无咎”也。
九三艮其限，列其夤，厉熏心。按《本义》限身上下之际，
即腰胯也。夤，膂也。止于腓则不进而已。九三以过刚
不中，当限之处，而艮其限，则不得屈伸，而上下判隔，
如“列其夤”矣。危厉熏心，不安之甚。

《涣》：九五，涣汗其大号，涣王居，无咎。按：《夲义》，巽体，有号
令之象。汗谓如汗之出而不反也。

《说卦》十一：“坎”，其于人也，为血卦，为赤。按：《正义》：“为血卦”，
取其人之有血，犹地有水也。为赤亦取血之赤。《大全》
郑氏曰：“气为阳，运动常显；血为阴，流行常幽。”吴氏曰：
“为血卦。”离火在人身为气，坎水在人身为血也。为赤
者，得干中画之阳，故与干同色也。

《诗经卫风硕人篇》：“肤如凝脂。”按：注：“凝脂，脂寒而凝者，
亦言白也。”

《大雅·行苇》篇：“黄耇台背。”按注：“台，鲐也。人老则背有鲐
文。”

《礼记礼运》：“礼义也者，所以固人肌肤之会、筋骸之束
也。”

“四体既正，肤革充盈”，人之肥也。

《内则》“在父母舅姑之所，不敢哕噫、嚏、咳、欠伸、跛倚、睇
视，不敢唾洟。”

父母唾洟不见。

《少仪》“侍坐于君子，君子欠伸，问日之早莫”，虽请退可
也。

《孝经开宗明义章》：“身体发肤，受之父母，不敢毁伤，孝
之始也。”

《春秋元命苞》：“阴极于八，故人旁八干，长八寸。”

阳立于三，故“人脊三寸而结。”

腰而上者为天。尊高阳之状。“腰而下者为阴。”丰厚地
之重。数合于四。故腰周四尺。

膏者神之液。

《列子杨朱篇》：“禽子问杨朱曰：‘去子体之一毛，以济一
世，汝为之乎’？”杨子曰：“世固非一毛之所济。”禽子曰：“假
济，为之乎？”杨子弗应。禽子出语孟孙阳，孟孙阳曰：“子
不达夫子之心，吾请言之。有侵若肌肤获万金者，若
为之乎？”曰：“为之。”孟孙阳曰：“有断若一节得一国，子为
之乎？”禽子默然有间。孟孙阳曰：“一毛微于肌肤，肌肤”
微于一节，省矣。然则积一毛以成肌肤，积肌肤以成
一节，一毛固一体万分中之一物，奈何轻之乎？
《庄子齐物论》：“民湿寝则腰疾偏死。”

《大宗师子舆》曰：“化予之尻以为轮，以神为马，予因而
乘之，岂更驾哉。”

《史记苏秦传》：秦说齐宣王曰：“临淄甚富而实，举袂成
帷，挥汗成雨。”

《娄敬传》：敬说上曰：“夫与人斗，不扼其亢，拊其背，未能
全胜。今陛下入关而都按秦之故，此亦扼天下之亢
而拊其背也。”

《汉书贾山传》：“赦罪人，怜其衣，赭书其背。”

《贾谊传》：谊上疏略曰：“行臣之计，请必系单于之颈而
制其命，伏中行说而笞其背。”

京房《易妖占》曰：“人生子有二胸，民谋其主。”

人生子无尻，国主以仇亡。

《淮南子精神训》：“今夫繇者，揭䦆臿，负笼土。”〈繇役也笼受土笼也〉
盐汗交流。喘息薄喉。〈白汗如盐〉当此之时，得《茠越》下，则脱
然而喜矣。

《说文》：“湩，乳汁也。”胸，心上膈也。膺，胸也。臆，胸骨也。“脊，背。”
也。背，脊也。腰，身中也。脢，背肉也。胂，夹脊肉也。瘜，寄
肉也。骿，并胁也。膀，两旁也。从内劦声。筋，体之力也。可
以相连属作用也。骨，体之质也。肉之核也。髓，骨中脂
也。汗，身液也。睢，尻也。

《通俗文》：“乳病曰。”腋下谓之胁，
《魏志高堂隆传》：“初，太和中，中护军蒋济上疏曰：‘宜遵
古封禅’。诏曰：‘闻济斯言，使吾汗出流足’。”

《博物志》：“战斗死亡之处，其人马血积年化为燐燐，著
地及草木如露，略不可见。行人或有触者，著人体便
有光，拂拭便分散无数，愈甚。有细咤声如炒豆，惟静
住良久乃灭。其人忽忽如失魂，经日乃差。”

《神仙服食经》仙药有阳丹、阴丹、阴丹，妇人乳汁也。妇
人十五已上，下为月客有身。月客绝，上为乳汁。
《养性经》：“乳者意之府也。”

《续博物志计然》云：“人受命于天地，变化而生。一月而
膏，二月而脉，三月而胚，谓如水泡之状。四月而胎，谓
如水中虾䗫胎也。五月而筋，六月而骨，谓血气变为
肉，肉为脂，脂为骨也。七月而成形，八月而动，九月而
躁，十月而生。”

“望梅生津”，“食芥堕泪”，此五液之自外至也。“慕而垂涎”，
“愧而汗发”，此五液之自内至也。

“眼者身之镜，耳者体之牖，视多则镜昏，听众则牖闭。
面者神之庭，发者脑之华，心悲则面燋，脑减则发素。
精者体之神，明者身之宝，劳多则精散，营多则明消。”
《懒真子》：“俗说以人嚏喷为人说，此盖古语也。”《终风》之
诗曰：“寤言则寐，愿言则嚏。”《笺》云：“言我愿思也。嚏当为
不敢嚏咳。我真忧悼而不能寐，如思我心如是，我则
嚏也。”今俗人嚏，云人道我，此乃古之遗语也。《汉·艺文
志》杂占十八家三百一十卷内《嚏耳鸣杂占》十六卷注云：“嚏，丁计反。”然则嚏耳鸣皆有吉凶。今则此术亡
矣。

搜采《异闻录》：今人喷嚏不止者，必噀唾祝云：“有人说
我。”妇人尤甚。
《容斋三笔法苑珠林》叙佛之初生云：“开卍字于胸前，
蹑千轮于足下。”又占相部云：“如来、至真，常于胸前自
然卍字大人相者。”乃往占世，蠲除秽浊，不善行。故予
于《夷坚丁志》中载蔡京胸字，言京死后四十二年迁
葬，皮肉消化已尽，独心胸上隐起一卍字，高二分许，
如镌刻所就，正与此同。以大奸误国之人而有此祥，
诚不可晓也。

《梦溪笔谈》：“医者所论人须、发、眉，虽皆毛类，而所主五
藏各异，故有老而须白、眉发不白者，或发白而眉须
不白者，脏气有所偏故也。大率发属于心，禀火气故
上生；须属肾，禀水气故下生；眉属肝故侧生。男子肾
气外行，上为须，下为势，故女子宦人，无势则亦无须，
而眉发无异于男子，则知不属肾也。”

《渔樵问对》樵者问渔者曰：“人谓死而有知，有诸？”曰：“有
之。”曰：“何以知其然？”曰：“以人知之。”曰：“何者谓之人？”曰：“耳
目鼻口，心胆脾脉之气，全谓之人。心之灵曰神，胆之
灵曰魄，脾之灵曰魂，脉之灵曰精。心之神发乎目则
谓之视，脉之精发乎耳则谓之听，脾之魂发乎鼻则
谓之臭，胆之魄发乎口则谓之言。八者具备，然后谓”
之“人。”

《席上腐谈》。魏伯阳《参同契》云：“男生而伏，女偃其躯。非
徒生时，著而见之，及其死也，亦复效之。”本在交媾，定
制始先。褚氏遗书云：“阳气聚面，故男子面重，溺死必
伏；阴气聚背，故女子背重，溺死必仰；走兽溺死，俯仰
皆然。”《素问》云：“升降出入，无器不有。”注云：“壁窗户牖，两
面伺之，皆承来气冲击于人，是则出入气也。以物投”
井及叶下，翩翩不疾，皆升气所碍也。虚管溉满，捻上
悬之，水固不泄，为无升气而不能降也。空瓶小口，顿
溉不入，为气不出而不能入也。故曰：“升降出入，气无
不有。”予幼时有道人见教，则剧烧片纸纳空瓶，急覆
于银盆水中，水皆涌入瓶，而银盆铿然有声，盖火气
使之然也。又依法放于壮夫腹上，挈之不坠，即如铜
水滴捻其窍，则水不滴，放之则滴。修养家存神于泥
丸，则丹田之气上升，盖神之所至，气亦随之而住也。
《房中术》所谓手按尾闾，吸气咽津，虽得其绪馀，而亦
不泄。欲知时辰阴阳，常别以鼻。鼻中气阳时在左，阴
时在右，亥子之交，两鼻俱通，丹家谓玉洞双开是也。
《宛委馀编抱朴子》云：“不灰之木，不热之火。”则所谓有
温泉而无寒火，非也。又曰：“无身之头，无首之体。”若无
首之体，《夷坚志》等书凡三载之，无身之头，不知为何
物。

“钩元五不男，天揵妒，变半五不女，螺文鼓角线
《图书编》。”愚谓人之一身，首干腹坤，而心居其中，其位
犹三才也。气统于肾，形统于首，一上一下，本不相交，
所以使之者，神交也。神运乎中，则上下浑融，与天地
同流，此非三才之道欤？夫神守于肾，则静而藏伏，《坤》
之道也。守于首斯动而运行，《干》之道也。藏伏则妙合
而凝，运行则周流不息。妙合而凝，周流不息者，“乾坤
合德”也。

《续博物志》：有一国王，小夫人生一肉团，大夫人妒之，
作木函弃之常河水。后河边人得之，肉破，生千小儿，
勇健欲伐父王国，小夫人以乳五百道射小儿口，遂
弛弓仗，号为“贤劫千佛。”

贤奕泗州僧伽顶有一孔，以絮窒之，发絮则异香出，
氛氲满室。佛图澄左乳下一孔，围七寸，亦以絮窒之，
夜欲读书，发絮则光照一室，时时水边引肠胃涤之，
复纳于内，物理有不可致诘者。重瞳四乳，不足道矣。